Diari Oficial de la Generalitat Valenciana


Sumari del DOGV 4958, del 03-03-2005 (2005/1854)

ACORD de 20 de desembre de 2004, de la Comissió Territorial d'Urbanisme de València, relatiu a la modificació número 2 de les normes subsidiàries de planejament municipal de la Font de la Figuera.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4958

Data del DOGV
:   03-03-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/1854


Data del document
:   20-12-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Font de la Figuera, la
    * pla d'urbanisme

ACORD de 20 de desembre de 2004, de la Comissió Territorial d'Urbanisme de València, relatiu a la modificació número 2 de les normes subsidiàries de planejament municipal de la Font de la Figuera. [2005/F1854]
  
Vist l'expedient remés per l'Ajuntament de la Font de la Figuera referit a la modificació número 2 de les normes subsidiàries de planejament municipal, i de conformitat amb els següents,
  
Antecedents de fet
  
Primer. El projecte es va sotmetre a informació pública mitjançant un acord del Ple de l'ajuntament en sessió celebrada el dia 24 de novembre de 2003, després del pertinent període d'exposició pública (DOGV de 10.12.2003 i periòdic Las Provincias de 03.12.2003), sense que es presentaren al·legacions, es va aprovar provisionalment pel mateix òrgan en data 22 de gener de 2004.
  
Segon. La documentació tècnica remesa en triple exemplar per l'Ajuntament de la Font de la Figuera, diligenciada d'aprovació provisional, està constituïda per memòria, plànols d'estat actual i estat modificat.
  
Tercer. L'objecte de l'expedient sotmés a aprovació és el canvi d'emplaçament dels terrenys qualificats d'equipament comercial, social i esportiu del polígon industrial.
  
Quart. La Font de la Figuera compta amb normes subsidiàries de planejament aprovades definitivament per la Comissió Territorial d'Urbanisme l'11 de març de 1999.
  
Cinqué. La modificació es justifica pel fet que les normes subsidiàries vigents (que van recollir l'ordenació establida pel pla parcial del polígon industrial aprovat per la Comissió Territorial d'Urbanisme de València en data 25 de juliol de 1989), ubiquen els solars objecte de la present modificació en una zona de pitjor accés i allunyada de les zones verdes previstes, s'entén més aconsellable situar-les en el centre del polígon i pròximes als espais lliures.
  
Les superfícies de les parcel·les qualificades pel planejament vigent com a equipament comercial, social i esportiu, són de 1.176 metres quadrats, 1.176 metres quadrats i 2.998 metres quadrats respectivament, no han patit cap variació en la seua quantificació, perquè la superfície que es requalifica com a industrial és idèntica a la que es requalifica com a equipament amb motiu del canvi d'ubicació.
  
Sisé. La Comissió Informativa de la Comissió Territorial d'Urbanisme de València, en sessió celebrada el 13 de desembre de 2004, va emetre un informe relatiu al projecte que ens ocupa i complix així el que ha preceptuat l'article 23 del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, conforme al que establix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant, LRAU).
  
Segon. La documentació està completa, a l'efecte del compliment del que ha preceptuat l'article 27 de la LRAU.
  
Tercer. Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat, com es recull en l'article 40 de la LRAU.
  
Quart. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a emetre dictamen resolutori sobre l'aprovació definitiva de les modificacions de normes subsidiàries de municipis de menys de 50.000 habitants, de conformitat amb el que disposen els articles 55.1 i 39, per remissió de la disposició transitòria setena, de la Llei Reguladora de l'Activitat Urbanística, en relació amb l'article 10.a), per remissió del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que antecedeix, la Comissió Territorial d'Urbanisme, en sessió celebrada el 20 de desembre de 2004 acorda:
  
Aprovar definitivament la modificació número 2 de les normes subsidiàries de la Font de la Figuera.
  
Contra el present acord, que no posa fi a la via administrativa, es pot interposar recurs d'alçada davant de la secretària autonòmica de Territori i Medi Ambient, segons disposa l'article 74.3.c) de la Llei 5/1983, de 30 de desembre, de Govern Valencià, i l'article 55 del títol IX del Decret 81/2003, de 27 de juny, del Consell de la Generalitat, que estableix l'estructura orgànica de les conselleries de l'administració de la Generalitat, en el termini d'un mes comptador a partir del dia següent a la data de recepció de la present notificació.
  
Tot això sense perjudici que es puga exercir qualsevol altre recurs o acció que estime oportú.
  
València, 20 de desembre de 2004.- El secretari de la Comissió Territorial d'Urbanisme: Álvaro Aleixandre Ortí.